Keskerakonna esimees Edgar Savisaar pidas Narvas kogunenud erakonna volikogule esinedes tähtsaks Venemaa ja Hiina transiiti ning Vene turu avamist Eesti põllumajandusele ja toiduainetetööstusele.
«Riik peab hakkama eksporti käsitlema vähemalt sama tõsiselt kui kolmekümnendatel aastatel, kui läbimurde tõi riiklik või- ja peekoniekspordi korraldus,» rääkis Savisaar.
«Nii vajame ka praegu Eestis toodetud kaupadele ja teenustele välisturgude avamisel ja seal tegutsemisel riigi suunavat kätt.»
Ta märkis ka, et toetus astmelise tulumaksu ideele on kriisi ajal veelgi kasvanud.
«Astmeline tulumaks läheneb seda kiiremini, mida rohkem me integreerume Euroopasse. Eurotsooniga liitumine toob astmelise tulumaksu kindlasti lähemale,» lisas ta.